ΓΡΑΠΤΗ ΕΡΩΤΗΣΗ E-0050/98 υποβολή: Raimo Ilaskivi (PPE) προς την Επιτροπή (29 Iανουαρίου 1998)

Θέμα: Συνέχεια στο θέμα της εξασφάλισης χώρου για τους επιβάτες στις πτήσεις των αεροπορικών εταιριών - αρμόζουσα για την περίπτωση ρήση: «Εις ώτα μη ακουόντων»

Ο Επίτροπος Kinnock έχει απαντήσει σε δύο ερωτήσεις μου (Ε-1118/97 ((ΕΕ C 367 της 4.12.1997, σελ. 80. )) και Ε-3131/97 ((ΕΕ C 174 της 8.6.1998, σελ. 20. ))) σχετικά με το ανωτέρω θέμα.

Δεδομένων, μεταξύ άλλων, και των αποτελεσμάτων μίας σχετικής αμερικανικής έρευνας, την οποία αναφέρω σε μία από τις ερωτήσεις αυτές, ζητούσα να πληροφορηθώ από την Επιτροπή ποιά μέτρα προτίθεται να λάβει για την εξάλειψη των προβλημάτων που προκαλούνται στην υγεία λόγω της υπερβολικής έλλειψης χώρου στα αεροσκάφη. Το πρόβλημα της έλλειψης χώρου όχι μόνο στις πτήσεις τσάρτερ αλλά και στα κανονικά δρομολόγια ορισμένων αεροπορικών εταιριών, είναι ευρέως γνωστό. Στην απάντησή του ο κ. Kinnock αναφέρεται μόνο στο θέμα της άνεσης και της ασφάλειας των επιβατών κατά τις πτήσεις. Προφανώς ο κ. Επίτροπος δεν έχει ενημερωθεί ποτέ για τα αποτελέσματα σχετικών ιατρικών ερευνών που αφορούν, μεταξύ άλλων, τον κίνδυνο εμβολής και άλλων παθήσεων που αντιμετωπίζουν οι υψηλόσωμοι και οι παχύσαρκοι επιβάτες λόγω ελλείψεως χώρου.

Έχω ζητήσει να πληροφορηθώ για τα αποτελέσματα των επαφών που υποσχέθηκε στην πρώτη του απάντηση ο κ. Kinnock ότι θα πραγματοποιούντο με εκπροσώπους των αεροπορικών εταιριών. Η δεύτερη απάντηση του κ. Επιτρόπου, αποκαλύπτει ότι οι επαφές αυτές δεν πραγματοποιήθηκαν ποτέ, και ότι οι επιβάτες έχουν πάντα την ευχέρεια να επιλέγουν την αεροπορική εταιρία της αρέσκειάς τους.

Κατόπιν των ανωτέρω, το συμπέρασμα είναι σαφές: «εις ώτα μη ακουόντων». Οι παρασχεθείσες απαντήσεις δεν ανταποκρίνονται στις κατατεθείσες ερωτήσεις, γεγονός το οποίο πιστοποιεί την υπεροπτική στάση της Επιτροπής απέναντι στον κοινοβουλευτισμό. Είναι σχεδόν κωμικοτραγικό ότι η Επιτροπή δείχνει να ανησυχεί ιδιαιτέρως για την κακομεταχείριση των ζώων κατά την μεταφορά τους αλλά αδιαφορεί, όπως αποκαλύπτουν και οι απαντήσεις της, για τις μεταφορές ανθρώπων. Είναι γνωστό ότι τα της μεταφοράς των ζώων ρυθμίζονται από τις οδηγίες 91/628/ΕΟΚ ((ΕΕ L 340 της 11.12.1991, σελ. 17. )) και 95/29/ΕΟΚ ((ΕΕ L 148 της 30.6.1995, σελ. 52. )). Ως εκ τούτου, ερωτώ, αφενός, τον Πρόεδρο της Επιτροπής πώς προτίθεται να διασφαλίσει ότι οι παρασχεθείσες εξ ονόματος της Επιτροπής απαντήσεις θα ανταποκρίνονται, στο εξής, στις κατατεθείσες ερωτήσεις και, αφετέρου, τον Επίτροπο κ. Kinnock εάν θα μπορούσε ενδεχομένως να μελετήσει με κάπως μεγαλύτερη προσοχή τόσο τις ερωτήσεις όσο και τις συνταχθείσες εξ ονόματός του απαντήσεις για να είναι, στη συνέχεια, σε θέση να παράσχει συμπληρωματικές διευκρινίσεις εν σχέσει με τις απαντήσεις αυτές.

Απάντηση τoυ Κ. Kinnock εξ ονόματος της Επιτροπής (27 Μαρτίου 1998)

Όπως αναφέρθηκε στις προγενέστερες απαντήσεις προς τις γραπτές ερωτήσεις του Αξιότιμου μέλους, Ε-1118/97 και Ε-3131/97, η Κοινοτική νομοθεσία δεν καλύπτει το θέμα των αποστάσεων μεταξύ καθισμάτων, πέρα από τις γενικές απαιτήσεις ασφαλείας των αεροπλάνων, ούτε άλλωστε κάποια άλλη νομοθεσία της πολιτικής αεροπορίας σε άλλα μέρη του κόσμου.

Η Επιτροπή είναι καλά ενημερωμένη σχετικά με μελέτες και εκθέσεις που ασχολούνται με το θέμα «του συνδρόμου των επιβατών σε οικονομικές θέσεις» και με τις συνέπειες από τις οποίες υπέφεραν ορισμένοι εκ των επιβατών, υποχρεωμένων σε μακρόχρονη ακινησία και σε εντελώς άβολη στάση.

Το πρόγραμμα εργασίας της Επιτροπής όμως, ακολουθεί ορισμένες προτεραιότητες λαμβάνοντας υπόψη τη σχετική σημασία διαφόρων θεμάτων, καθώς και τους περιορισμούς σε ό,τι αφορά το προσωπικό και το οικονομικό ζήτημα.Ο καθορισμός υποχρεωτικών προδιαγραφών για τις διαστάσεις και τον διαθέσιμο χώρο των καθισμάτων, εκτός όσων προβλέπονται από τις γενικές απαιτήσεις ασφαλείας, δεν αποτελεί προτεραιότητα ούτε φαίνεται να θεωρείται ζήτημα προτεραιότητας και σε άλλες περιοχές του κόσμου. Κατά συνέπεια, ο καθορισμός των διαστάσεων των καθισμάτων παραμένει εντός των αρμοδιοτήτων των αερομεταφορικών εταιρειών.

Η Επιτροπή δίνει σαφείς και αντικειμενικές απαντήσεις, όπου λαμβάνονται υπόψη οι σχετικές εμπεριστατωμένες έρευνες και η έκταση της εκχωρούμενης σε αυτήν νομικής εξουσίας δυνάμει της Συνθήκης ΕΚ. Ο ομόθυμος σεβασμός της προς το Κοινοβούλιο και τα Αξιότιμα μέλη του δεν επιδέχονται καμία αμφισβήτηση. Ωστόσο, δεν είναι πάντα σε θέση να εξασφαλίσει το γεγονός ότι οι προθύμως παρεχόμενες απαντήσεις της θα μπορούν να δίδουν προσωπική και συγκινησιακή ικανοποίηση σε όλους τους ερωτώντες